
НэщIикIыжым махуиплIкIэ загъэпсэхунущ
Адыгей. Республикэм и Iэтащхьэ ТхьэкIушынэ Аслъэнджэрий и унафэкIэ НэщIикIыж хьидыр — шыщхьэуIум и 8-р — мылэжьэгъуэ махуэу ягъэуващ. Абы къыкIэлъыкIуэ мэремри къыщIагъуащ.
Муслъымэнхэм я махуэ лъапIэ нэхъыщхьэхэм ящыщ НэщIикIыж хьидыр мы гъэм шыщхьэуIум и 8-м ягъэлъэпIэнущ. Ар махуэку махуэм зэрытехуэм къыхэкIыу, Адыгейм и Iэтащхьэхэм унафэ ящIащ нобэрей щэбэт зыгъэпсэхугъуэ махуэр мэремым, шыщхьэуIум и 9-м, ягъэIэпхъуэну. Абы ипкъ иткIэ, Адыгейм щыпсэухэм тхьэмахуэ зэхуаку дызыхуэкIуэм махуиплIкIэ — шыщхьэуIум и 8 — 11-хэм — загъэпсэхунущ.
Универсиадэм хэтахэм яIуощIэ
Къэрэшей-Шэрджэс. Темрезов Рашид Къэзан щекIуэкIа Универсиадэм республикэм щыщу хэтахэм, ехъулIэныгъэхэр зыIэрызыгъэхьахэм яIущIащ.
Республикэм и Iэтащхьэр абыхэм ящыщ дэтхэнэми ехъуэхъуащ икIи чемпионхэмрэ тренерхэмрэ ахъшэ саугъэтхэр яритащ. «Фэ иджырей щIалэгъуалэм я дежкIэ щапхъэфI фыхъуащ. Ахэр къывдэплъейурэ спорт- залыр къыхах. ФIыщIэ яхузощI апхуэдэ лъагапIэхэр зыIэрывгъэхьэн папщIэ я къару емыблэжу къывдэлажьэ фи тренерхэм», — жиIащ Темрезовым.
Уэрдокъуэ Женя.
